Všeobecne záväzné nariadenie Obce Lupoč č. 1/2021

**o miestnom poplatku za komunálne odpady a drobné stavebné odpady**

Obecné zastupiteľstvo v Lupoči v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a ustanoveniami § 77 ods. 5, § 103 ods. 1 a 2 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady vydáva pre územie Obec Lupoč toto všeobecne záväzné nariadenie o miestnych poplatkoch za komunálne odpady a drobné stavebné odpady a o podmienkach určovania a vyberania miestnych poplatkov na území Obce Lupoč.

# § 1

# Predmet poplatku

1/ Poplatok sa platí za komunálne odpady a drobné stavebné odpady vznikajúce na území obce.

2/ Poplatníkom je :

1. fyzická osoba, ktorá má v obci trvalý pobyt alebo prechodný pobyt, alebo osoba, ktorá je na území obce oprávnená užívať nehnuteľnosti, uvedené v § 77 ods. 2 písm. a/ „zákona“
2. právnická osoba oprávnená užívať nehnuteľnosť na území obce na iný účel ako na podnikanie, uvedené v § 77 ods. 2 písm. b/ „zákona“.
3. podnikateľ oprávnený užívať nehnuteľnosť na území obce na účel podnikania, uvedené v § 77 ods. 2 písm. c/ „zákona“.

3/ Poplatník je vždy platiteľom poplatku. V prípade spoluvlastníctva k nehnuteľností je platiteľom poplatku spoluvlastníkmi určený zástupca, keď k určeniu zástupcu spoluvlastníkmi nedôjde, zástupcu určí obec. V spoločnej domácnosti poplatníkov môže plnenie povinností poplatníkov prevziať jeden z nich.

4/ **V obci Lupoč je zavedený množstvový zber komunálneho odpadu.**

# § 2

# Sadzba poplatku za komunálny odpad

1/ Správca dane u poplatníkov podľa § 78 ods. 4 zákona pri množstevnom zbere komunálneho odpadu ustanovuje sadzbu poplatku pre fyzické a právnické osoby vo výške **4,00 € za jeden vývoz 110 l zbernej nádoby na odpad, t.j. 0,03637 € za liter odpadu**.

2/ Ročný poplatok pre množstvový zber komunálneho odpadu sa určuje ako súčin frekvencie vývozov a poplatku za vývoz odpadu.

3/ Poplatok za vývoz zahŕňa náklady na prenájom zbernej nádoby, vývoz

a uskladnenie odpadu na skládke.

4/ Pre kalendárny rok je stanovená frekvencia vývozov odpadov **1 krát mesačne**.

5/ Na požiadanie vlastníka domácnosti je možné frekvenciu vývozov odpadov upraviť individuálne.

6/ V prípade potreby je možnosť dokúpenia vývozu na Obecnom úrade v Lupoči.

7/ Po ukončení kalendárneho roku sa uskutoční vyúčtovanie zaplatenej zálohovej platby a počtu vývozov.

8/ Minimálny počet účtovaných vývozov sa stanovuje **4 vývozy/1 kalendárny rok.**

9/ Poplatok sa v súlade s § 81 ods. 1.) zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov pri zavedení množstvového zberu **nevyrubuje rozhodnutím.** Poplatník uhradí tento poplatok vždy do **31.1**. **bežného roka do pokladne obecného úradu**.

# § 3

# Sadzba poplatku za drobný stavebný odpad a nakladanie s drobným stavebným odpadom

1**) Drobný stavebný odpad sa na území obce vykonáva formou množstvového zberu**. Drobný stavebný odpad sa bude zhromažďovať na mieste určenom obcou, odkiaľ bude centrálne odvezený na skládku odpadov.

2) Poplatok sa určí ako súčin sadzby poplatku a hmotnosti odovzdaného drobného stavebného odpadu. Údaj o hmotnosti bude zistený vážením povereným pracovníkom obce. Poplatok za drobný stavebný odpad zaplatí poplatník obci v hotovosti v pokladni obce alebo prevodom na účet obce. V prípade, pokiaľ poplatník v priebehu zdaňovacieho obdobia drobný stavebný odpad bez obsahu škodlivín nevyprodukuje, nevznikne mu ani povinnosť platenia poplatku za drobný stavebný odpad.

3) Pôvodca drobného stavebného odpadu vznikajúceho pri stavebných prácach fyzických a právnických osôb je povinný tento odpad zhromažďovať vo veľkoobjemových kontajneroch, ktorý mu na základe objednávky poskytne osoba oprávnená vykonávať na území obce zber a prepravu komunálneho odpadu a drobného stavebného odpadu. Drobný stavebný odpad bude prepravený a zneškodnený na riadnej skládke na náklady fyzickej alebo právnickej osoby.

4/ Sadzba poplatku za odovzdaný drobný stavebný odpad bez obsahu škodlivín je vo výške **0,10 € za kg odpadu**.

# § 4

# Spoločné ustanovenia

1/ Poplatník je povinný v priebehu zdaňovacieho obdobia oznámiť obci vznik poplatkovej povinnosti do 30 dní odo dňa vzniku poplatkovej povinnosti. Pri ohlásení uvádza údaje uvedené v § 80 ods. 1 „zákona“.

2/ Na odstránenie tvrdosti zákona, môže obec v odôvodnených prípadoch na základe písomnej žiadosti poplatníka určený poplatok znížiť, alebo odpustiť.

3/ Vo veciach poplatku za komunálne odpady a drobné stavebné odpady postupuje obec v súlade s ustanoveniami § 77 až § 83 „zákona“.

# § 5

# Záverečné stanovenia

1/ Správu dane z nehnuteľností, miestnych daní a poplatku za komunálne odpady a drobné stavebné odpady vykonáva obec.

2/ V daňovom konaní a konaní o miestnom poplatku postupuje správca dane podľa zákona č. 563/2009 Zb. o správe daní (daňový poriadok) a o zmene a doplnení niektorých zákonov.

3/ Týmto VZN sa ruší VZN č. 2/2020.

4/ Toto všeobecne záväzné nariadenie bolo na uplatnenie pripomienok vyvesené na

úradnej tabuli dňa 27.10.2021 a zvesené dňa 15.11.2021.

5/ Toto VZN bolo schválené Obecným zastupiteľstvom obce Lupoč uznesením číslo 180/2021 zo dňa 15.11.2021. .

6/ Toto VZN nadobúda platnosť dňom vyvesenia na úradnej tabuli, t.j. dňom 18.11.2021 a účinnosť dňom 1.1.2022.

Ing. Peter Tejiščák starosta obce